రూ.6,000 కోట్ల వ్యాపారం లక్ష్యం
- హైదరాబాద్‌లొ హోంలేన్‌ డాట్‌కం ప్రవేశం
               హైదరాబాద్‌ : బెంగళూరు కేంద్రంగా పని చేస్తున్న హోంవిస్తా డెకర్‌ అండ్‌ ఫర్నీషింగ్‌ ప్రయివేటు లిమిటెడ్‌ హైదరాబాద్‌కు తన హోంలేన్‌డాట్‌కాం సేవలను విస్తరించింది. నగరంలోని ఫర్నీషింగ్‌ మార్కెట్లో 2 శాతం వాటాతో రూ.6,000 కోట్ల వ్యాపారం లక్ష్యంగా పెట్టుకున్నామని ఆ కంపెనీ సహ వ్యవస్థాపకులు శ్రీకాంత్‌ అయ్యర్‌ అన్నారు. రానున్న 12 నుంచి 18 మాసాల్లో ఈ లక్ష్యాన్ని చేరుకుంటామని పేర్కొన్నారు. బుధవారం హైదరాబాద్‌లో ఏర్పాటు చేసిన విలేకరుల సమావేశంలో ఆయన మాట్లాడుతూ హైదరాబాద్‌ రియాల్టీ మార్కెట్‌ పుంజుకుంటుందని పేర్కొన్నారు. ఈ ఏడాది 1,00,000 అపార్టుమెంట్లు విక్రయాలు అవుతాయని అంచనా వేశారు. ప్రస్తుతం బెంగళూరులో తమ సంస్థ నెలకు సగటున 100 ప్రాజెక్టులు సాధిస్తోందన్నారు. మరో మూడు, నాలుగో మాసాల్లో హైదరాబాద్‌లోనూ ఈ స్థాయి ఆర్డర్లు సొంతం చేసుకోవాలని నిర్దేశించుకున్నామన్నారు. తమ సంస్థ తీసుకున్న ఆర్డర్‌ను గరిష్టంగా 45 రోజుల్లో పూర్తి చేస్తుందని, లేనిచో వినియోగదారుడికి అద్దె చెల్లిస్తామని తెలిపారు. బెంగళూరు కాకుండా బయట తొలిసారి తాము ఈ వ్యాపారాన్ని విస్తరిస్తున్నామన్నారు. రానున్న 9 మాసాల్లో చెన్నరు, కొచ్చి, పూణె, ఢిల్లీ ముంబయి నగరాలకు విస్తరిస్తామన్నారు.
మీ స్నేహితులకు రికమెండ్ చెయ్యండి